На стварэнне прац мастака натхняюць прыгажосць і паэзія прыроды тых мясцін, дзе ён бывае. Краявіды Леаніда Гоманава вылучае лірызм, тонкая нюансіроўка колеру, майстэрская перадача ледзьве ўлоўных станаў прыроды. Для жывапісца заўсёды вельмі важна, каб людзі былі злучаныя агульнай стваральнай ідэяй, а мастацкі пленэр якраз і з’яўляецца такім сродкам паяднання творчых людзей розных культур, традыцый і напрамкаў у мастацтве. На меркаванне Леаніда Гоманава, адрозныя культуры не спрачаюцца, а, як на палатне, ствараюць сугучча фарбаў. Творы, прадстаўленыя ў экспазіцыі, — вынік уражанняў жывапісца ад іншых краін, іх традыцый і культур.